***Kære Medlem***

Jeg håber, at den skriftlige beretning vil synliggøre hvorfor man er medlem i Hillerød Lærerkreds. At du som medlem oplever, at de ting vi har arbejdet og aktuelt arbejder med har betydning i dit arbejdsliv.

Langt fra alt er med i beretningen, men jeg har forsøgt at vælge de emner ud der vil være mest nærvær-ende for flest samtidig med at ingen er glemt.

Generalforsamlingens dagsorden er i år er sat op med det ønske, at alle kan og får lyst til komme til orde. Kredsen har brug for at høre din oplevelse af arbejdsdagen og du har mulighed for direkte at give dit bud på hvad der skal have særligt fokus.

Jeg er sikker på der bliver spændende debatter for alle, så hvis du ikke allerede har tilmeldt dig general-forsamlingen og efterfølgende socialt samvær og mad, kan du stadig nå at være med.

Mød blot op – men desværre uden mulighed for fri mad 😊

*Hilsen Zacharias*

*Kredsformand i Hillerød Lærerkreds*

***Trivsel og arbejdsmiljø***

I april gennemføres den kommunale *T*rivsel og *A*rbejdsmiljø *U*ndersøgelse og denne gang har der været en mulighed for at give undersøgelsen et særligt lokalt fokus. Hver enkelt arbejdsplads har haft mulighed for at formulere nogle spørgsmål med fokus på præcis deres arbejdsmiljø. Jeg håber meget muligheden for et lokalt fokus vil understøtte alles motivation til en aktiv involvering i processerne omkring formuleringen af dén handlingsplan, der kan danne et seriøst grundlag for nødvendige forandringer.

*Resultatet af TAU ligger klar i begyndelsen af maj*

*Vær medspiller til sikring af et sundt arbejdsmiljø*

Vi har besluttet at lave arrangement med fokus på AMR og TRs arbejde med TAU og har i den forbindelse en aftale med Carlos Bruselius der er fællestillidsrepræsentant i BUPL og ansvarlig for uddannelse af repræsentanter i MED. Hans viden om både MEDaftalen og arbejdspladsvurderinger vil helt sikkert forstærke jeres AMR og TRs indsats i arbejdet med en handlingsplan.

Arbejdet for det gode arbejdsmiljø får altid stor opmærksomhed i kredsen, hvor fokuspunkterne bl.a. er balancen mellem krav i arbejdet og de tildelte ressourcer, høje følelsesmæssige krav i arbejdet og risikoen for at blive udsat for vold og trusler.

Vores arbejdsmiljøansvarlige har både et samarbejde med de andre kredse i Nordsjælland (FAK) og FH København. Og selvfølgelig med de lokale arbejdsmiljørepræsentanter. Vi har arbejdet med udfordringerne med rengøringen på arbejdspladserne, arbejdsmiljøet i skoleplanen og generelt om det psykiske arbejdsmiljø. I FAK-regi har vi arbejdet med arbejdsmiljøet i A20 og skoleplanen. Og vi har stor glæde og gavn af at erfaringsudveksle og hjælpe hinanden i arbejdet med at forbedre arbejdsmiljøet ude på arbejdspladserne.

***Sammen om skolen***

I november blev det Hillerød Kommunes Børne-, Famile- og Ungeudvalget besluttet, at oprette et samtale- og udviklingsforum – ”Sammen om en god skole i Hillerød Kommune” – der skal *”drøfte muligheds- og udfordringsbilledet i folkeskolen og pege på mulige tiltag, som kan gøre en positiv forskel på skolerne”*

I udgangspunkt skal man i forrummet mødes tre gange om året, og interessenter fra hele området vil være repræsenteret med deltagelse af elever fra Fælles elevråd, formænd fra skolebestyrelser, skoleleder-foreningen, HFO-lederne, direktøren for området, skoleafdelingens ledelse, formanden og næstformanden for Børn, Familie og Ungeudvalget samt fællestillidsrepræsentanter fra de faglige organisationer FOA, BUPL og Hillerød Lærerkreds.

Det første møde vil blive afholdt den 27. marts og være med et oplæg fra elever om, hvad der er god skole, og på baggrund af dette skal forrummet beslutte hvordan man *”vil arbejde videre med elevernes perspektiver”* samt *”supplere det med medarbejdernes perspektiver”*

Jeg har store forventninger til dette samarbejde og håber på en nyudvikling af rammerne for elevernes trivsel og undervisning.

*God skole i Hillerød kræver glade elever og lærere*

Fyraftensmødet for politikere, skoleforvaltning, skoleledere og TR med overskriften ”Frihed” i januar gav allerede dengang nogle fine inputs der kan bruges i arbejdet med Sammen om skolen.

Målet for Annette Otto, repræsentant for skolelederne og mig var inspiration, refleksion og tilbagemelding fra grupper hvor alle var repræsenteret. Nogle af tilbagemeldingerne var:

* Justere indhold og fag så flere elever får skuldrene ned og mere begejstring
* Øget engagement hos lærere, ledere og elever
* Vigtig opmærksomhed på styrekæder og hæmmende faktorer
* Lokalpolitikere kan også tænke fleksibelt og mere løsreven fra nationale krav
* Engagement og troen på at ejerskab giver øget kvalitet – både i forhold til faglighed og trivsel
* Øgede engagement hos lærere, ledere og elever
* En mere motiveret/undervisningsparat elevgruppe
* Mulighed for at det er indhold der styrer mere end tal
* Flere alternative styringsredskaber end nationale test og kvalitetsrapporter
* Opmærksomhed på hvad vi allerede nu kan gøre uden at være underlagt frihedsdagsorden
* ………..

”Sammen om en god skole i Hillerød Kommune” kan helt sikkert også lade sig inspirere af en meget interessant midtvejsevaluering fra VIVE: [Frisættelse af kommuner giver faglig nytænkning i velfærden](https://www.vive.dk/da/nyheder/2023/frisaettelse-af-kommuner-giver-faglig-nytaenkning-i-velfaerden/)

Den understøtter også de konstruktive tilbagemeldinger fra fyraftensmødet.

***Arbejdsdage med TR***

Jeg vil bruge en del linjer på dette afsnit i den skriftlige beretning, da arbejdsdagene er af stor betydning.

Dagene giver frirum til TR og forretningsudvalgets overordnede debat og dialog om kredsens fremad-rettede arbejde for medlemmerne samt mulighed for fuld koncentration om ny viden og efteruddannelse.

I år blev der sat fokus på det attraktive arbejdsliv, involvering af kredsens medlemmer, lærerens komplekse arbejde i at lykkes med inklusionen og årshjul for arbejdet med skoleplanen.

***Det attraktive arbejdsliv***

* hvad der fastholder og værdsættes af medarbejderne i arbejdet/på deres arbejdsplads i Hillerød
* hvad har betydning for rekruttering af nyansatte og nyuddannede samt fastholdelse af disse på vores arbejdspladser

Nogle af hovedpunkterne i arbejdsgruppernes drøftelser var:

* tillid den professionelle autonomi
* tilgængelige og lydhøre ledere
* muligheden for at gøre en forskel for eleverne
* at kunne leve op til centrale, kommunale og lokale mål og krav
* lokal løn – anerkendende lønforhold
* anerkendelse fra omgivelserne – både i forhold til den enkeltes og hele områdets indsats
* et rimeligt forhold mellem mål og ressourcer
* at man lykkes i sit virke
* sikre lavere undervisningstimetal i lokalaftalen
* kortere arbejdsdage og mere co-teaching
* sammenhængende skema i få teams og klasser
* efteruddannelse og kurser der giver mening for den enkelte
* bruge de studerendes praktik til ny inspiration for undervisningen – et win-win samarbejde

Specifikt i forhold til nyuddannede var hovedpunkterne:

* struktureret og veldefineret mentorordning
* rimelig tid til at varetage funktionen som vejleder
* prioritering af to-lærerordning og færre undervisningstimer
* opstartsforløb/introdag – helt praktisk ”hvor står kopimaskinen”
* opmærksomhed på hvilken stor opgave det er at få nyuddannede inkluderet
* udvikling af læreridentitet
* mulighed for at deltage i arrangementer i kredsen

**Involvering af kredsens medlemmer**

Arbejdsgrupper forberedte den kommende involvering af medlemmer på generalforsamlingen hvor der skal gennemføres dialogforum der kan klæde kredsen på til det videre arbejde med gode arbejdsforhold. Personligt håber jeg på, at debatterne på generalforsamlingen også vil give inspiration til mere debat på den enkelte arbejdsplads.

Nedenstående fem emner sætter rammen for debatterne på generalforsamlingen:

1. Hvad er dit drømmescenarie for en god skole?
2. Klasselærer eller blæksprutte – hvilke opgaver fylder i hverdagen?
3. Inklusionen er dumpet – hva’ så når alle børn er inklusionsbørn?
4. Hvordan oplever du, at kredsen kender dine arbejdsvilkår?
5. ” Vi skal ikke hjem – vi skal videre” – en samtale og et blik ind i fremtiden, for hvad der vil være vigtigt for os/DLF ved overenskomsten 2024.

”**Lærerens komplekse arbejde i at lykkes med inklusionen**” og ”**Skoleplan og årshjul**” blev præsenteret af tre af vores egne TR, hvilket gjorde emnerne endnu mere nærværende. Begge oplæg gav både TR og kreds mere viden og inspiration til det videre arbejde med emnerne lokalt og jeg vil bringe det med videre i det centrale arbejde i Danmarks Lærerforening.

Og selvfølgelig fastholdt vi også traditionen med det konstruktive møde med formand, Lars Elbrandt og næstformand, Mie Lausten fra Hillerød Kommunes Børne-, Familie- og Ungeudvalg. TR og kredsen ser altid frem til det uformelle møde med Mie og Lars og muligheden for udveksling af meninger og holdninger til den kommunale politik på vores område. Både de og vi tager altid ”noget med hjem” når mødet slutter.

***OK24***

Forberedelserne af overenskomstforhandlingerne vedrørende OK24 er skudt i gang og Danmarks Lærerforening har haft de første medlemsmøder: [Løn, livsfaser og inklusion fylder for medlemmerne](https://www.dlf.org/nyheder/2023/marts/arbejdsvilkaar-loen-livsfaser-og-inklusion-fylder-for-medlemmerne)

På generalforsamlingen sættes der også fokus på dette i den ene af debatgrupperne og det er kredsens mål at bringe jeres ønsker med til hovedstyrelses-, formands- og næstformandsmødet i april.

[Læs mere om forhandlingsprocessen her](https://www.dlf.org/loen-og-vilkaar/overenskomst/ok-24/ok24-processen)

OK24 vil blive en del af den mundtlige beretning.

***Skolerunde***

Hanne Frederiksen, chef for skoleforvaltningen og jeg havde i efteråret møde med både skoleleder og TR på alle folkeskoler samt Harløse og Skolen Ved Skoven. En givtig tur hvor blandt andet arbejdet med den lokale skoleplan for dette skoleår var et af punkterne på dagsorden.

Jeg var meget spændt på leder og TR’s tilbagemelding på arbejdet med skoleplanen, da jeg mener den blandt andet giver mulighed for at sætte skub i den pædagogiske debat når der i samspil med skolens ressourcer skal prioriteres hvilke målsætninger ledelse og lærere vil arbejde for i det kommende skoleår.

[Skoleplanen](https://www.dlf-hillerod.dk/media/14291538/samarbejdsaftale-mellem-hilleroed-laererkreds-og-hilleroed-kommune-1.pdf) giver mulighed for en mere ligeværdig indflydelse

Motivation til at være en aktiv medspiller

I kredsen har vi på vores møder med TR løbende haft opmærksomhed på den enkelte skoles arbejde med planen for det kommende skoleår, og der er blevet fremlagt flere spændende oplæg om dette, så jeg ser frem til at få en melding fra TR vedr. skoleplanen for kommende skoleår i april.

Jeg vil tage emnet med i den mundtlige beretning på generalforsamlingen.

[*Danmarks Lærerforening Forstå skoleplanen på 4 minutter*](https://www.dlf.org/nyheder/2023/marts/video-forstaa-skoleplanen-paa-4-minutter)

***Handleplan for rekruttering og fastholdelse***

Hillerød Kommune har sat særligt fokus på rekruttering og fastholdelse, og man er meget bevidst om at der skal arbejdes med ”*målrettet med markedsføring*”

Aktuelt får onboarding og fastholdelse af studerende og nyuddannede medarbejdere særligt fokus. På vores område er den kommunale handleplan bl.a. blevet kvalificeret i Fællesudvalg Skole og i Dialogforum for skoleudvikling.

Hillerød Lærerkreds har gennem flere år haft særligt fokus på *både* fastholdelse og rekruttering og *både* for erfarne og nyuddannede. Vi har hele tiden fokus på at italesætte dette ved f.eks. lokale arbejdstids- og lønaftaler samt i høringssvar i forbindelse med det kommunale budget. I forhold til sidstnævnte har vi tydeligt understreget, at de økonomiske rammer er afgørende for det kommunale ambitionsniveau.

Man skal ikke kravle højere op i træet

end man stadig kan nå jorden 😊

En del af problemerne med rekruttering kan blive løst hvis muligheden for *læreruddannelse i Hillerød* bliver en succes. Vi håber meget på, at kommunale initiativer i forhold til studerende og nyuddannede vil fastholde nogle af dem på vores arbejdspladser.

På kredsniveau vil vi gentage de sidste års succes med vores heldagskursus for de nyuddannede.

***Allerød-Hørsholm Lærerforening flytter ind***

Allerød-Hørsholm Lærerforening (AHL) og vi har indgået en aftale om fremadrettet at dele kontorlokalerne i Slotsgade. Før sommerferien flytter AHL delvist ind i vores lokaler og efter sommerferien kommer alt på plads i det nye kontorfællesskab.

*Når AHL flytter ind giver det både økonomiske og arbejdsmæssige fordele*

Den økonomiske fordel: På sidste generalforsamling blev det vedtaget en lille forhøjelse kontingentet, da der både centralt og lokalt var brug for en styrkelse af økonomien således, at Danmarks Lærerforening begge steder stadig kan yde den bedste indsats for medlemmerne. Selvom stigningen af kontingentet kun var på 22 kroner betød det lokalt, at der ikke skulle skæres i antallet af arbejdstimer på kredskontoret.

Forhøjelsen af kontingentet gav i første omgang lidt flere kroner i kassen, men Indenfor det sidste år er medlemsantallet faldet *lidt* og har næsten fjernet denne merindtægt. Dette skyldes ikke at antallet af uddannede medlemmer ikke melder sig ind i vores fagforening, men hænger simpelthen sammen med, at en stor del af undervisningen på vores skoler varetages af ikke uddannede lærere og oftest kun ansat i en kortere periode.

De arbejdsmæssige fordele: Muligheden for sparring og samarbejde vil helt sikkert styrke vores arbejde med f.eks. både lokale løn- og arbejdstidsaftaler, det politiske arbejde lokalt og centralt og behandling af personsager. Hvorfor vi helt klart ser det som en general styrkelse af kredsens arbejde for medlemmerne.

*Velkommen til Allerød-Hørsholm Lærerforening*